‘Om geboue af te brand is om die toekoms te verbrand,’ sê ZumaPres. Jacob Zuma en Zimbabwe se pres. Robert Mugabe op 20 Mei 2016 tydens die Universiteit van Fort Hare in die Oos-Kaap se eeufeesvieringe Foto: Presidensie van Suid-Afrika President Jacob Zuma het Vrydag sy toespraak tydens die Universiteit van Fort Hare in die Oos-Kaap se eeufeesvieringe gebruik om diegene te veroordeel wat beweer hulle kan slegs deur geweld die regering se aandag trek. “Daar is sommige wat beweer persone wend hulle tot gewelddadige betogings, omdat dit die taal is wat die regering verstaan,” het Zuma gesê. “ŉ Analis of ŉ leier wat dít sê, is egter verkeerd en moet sy posisie heroorweeg.” Zuma het gesê studente moet nadink oor wie se belange hulle dien wanneer hulle hul eie toekoms en die toekoms van die land vernietig. “Om skole, biblioteke en universiteitsgeboue af te brand, beteken dat jy die toekoms verbrand.” Zuma se kommentaar kom te midde van betogings by die universiteit waartydens studente geboue afgebrand het en geëis het dat hul instansie “dadelik” ŉ leningsooreenkoms met arm studente aangaan en toelaes vir kos en vervoer sal vrystel. “Die geskiedenis sal diegene skerp veroordeel wat universiteitsgeboue en skole afgebrand het,” het Zuma bygevoeg. “Daar kan geen regverdiging wees vir geweld en anargie nie, veral nie in ŉ land waar mense vryheid van spraak en uitdrukking het en die regering formele programme het om met die persone in gesprek te tree nie.” Zuma het hulde gebring aan die Universiteit van Fort Hare vir sy bydrae tot Suid-Afrika se vryheid-struggle en vir die opvoeding van sommige van die land se voorste vryheidsvegters, waaronder voormalige president Nelson Mandela en voormalige ANC-president Oliver Tambo. Zuma het ook verwys na “ons senior” Zimbabwiese pres. Robert Mugabe (92), wat die vieringe bygewoon het. Die polisie was op bystand buite die sportkompleks op Alice-kampus ná die gewelddadige betogings die afgelope week. Die studente het beweer die eeufeesvieringe is bo hul eie behoeftes geprioritiseer. Die polisie moes Vrydagoggend van waterkanonne gebruik maak om die studente te laat verdaag. Lees alle vorige berigte oor die Universiteit van Fort Hare op Maroela Media.